Η **Όλγα Γεροβασίλη** (Άρτα, 16 Ιανουαρίου 1961) είναι Ελληνίδα ιατρός (Ακτινοδιαγνώστρια), πολιτικός, Βουλευτής του ΣΥΡΙΖΑ - Προοδευτική Συμμαχία από το 2012 και Δ’ Αντιπρόεδρος του Ελληνικού Κοινοβουλίου.

Έχει διατελέσει Υπουργός Προστασίας του Πολίτη (2018-2019), Υπουργός Διοικητικής Ανασυγκρότησης (2016-2018) και Υφυπουργός στον Πρωθυπουργό και Κυβερνητική Εκπρόσωπος (2015-2016) στις κυβερνήσεις του Αλέξη Τσίπρα.

Βιογραφικά Στοιχεία
-------------------

Η Όλγα Γεροβασίλη γεννήθηκε στην Άρτα το 1961. 

Σπούδασε στην Ιατρική Σχολή του Πανεπιστημίου Αθηνών. Ειδικεύτηκε στην Ακτινοδιαγνωστική, με εξειδίκευση στην αξονική και μαγνητική τομογραφία, στην παιδοακτινολογία και στην γυναικολογική ακτινολογία. Από το 1993 έως το 2012, άσκησε ελεύθερο επάγγελμα στην Άρτα.

Από το 1997 μέχρι το 2003 διετέλεσε Γραμματέας της Ιατρικής Εταιρείας Άρτας κι από το 2003 μέχρι το 2005 Γραμματέας του Ιατρικού Συλλόγου Άρτας.

Είναι παντρεμένη με τον Γιώργο Παππά, Χημικό Μηχανικό, και έχουν τρία παιδιά, τον Φαίδωνα, την Αγγελική και τον Κωνσταντίνο.

Πολιτική σταδιοδρομία
---------------------

Στις Δημοτικές εκλογές του 1998 εκλέχθηκε Δημοτική Σύμβουλος Αρταίων, το 2006 και το 2010 ήταν υποψήφια Δήμαρχος Αρταίων, επικεφαλής της «Δημοτική Αλλαγή» και εκπρόσωπος της ελάσσονος αντιπολίτευσης στο Δημοτικό Συμβούλιο.

Στις εθνικές εκλογές του 2000 ήταν υποψήφια βουλευτής Νομού Άρτας, συνεργαζόμενη ως ανένταχτη με το ψηφοδέλτιο του Συνασπισμού της Αριστεράς, των Κινημάτων και της Οικολογίας και στις Ευρωεκλογές του 2004 ήταν υποψήφια ευρωβουλευτής με το ψηφοδέλτιο «Γυναίκες για μια άλλη Ευρώπη».

Στις εκλογές του Μαΐου και του Ιουνίου του 2012 εξελέγη βουλευτής Άρτας με τον ΣΥΡΙΖΑ.

Στις αυτοδιοικητικές εκλογές του 2014 ήταν υποψήφια περιφερειάρχης Ηπείρου με τον συνδυασμό *Ήπειρος Ανατροπής.* Ήρθε δεύτερη, πίσω από τον Αλέξανδρο Καχριμάνη, λαμβάνοντας 53.543 ψήφους και ποσοστό 24,58%. Παρέμεινε επικεφαλής της μείζονος αντιπολίτευσης στο Περιφερειακό Συμβούλιο Ηπείρου μέχρι τις 8 Δεκεμβρίου του 2016.

Στις εκλογές του Ιανουαρίου του 2015 επανεξελέγη βουλευτής Άρτας. Στις 5 Φεβρουαρίου 2015 ορίστηκε Κοινοβουλευτική Εκπρόσωπος του ΣΥΡΙΖΑ και στις 18 Ιουλίου 2015 ορκίστηκε Υφυπουργός παρά τω Πρωθυπουργώ και Κυβερνητική Εκπρόσωπος, αξίωμα που διατήρησε μέχρι τις 27 Αυγούστου.

Στις εκλογές του Σεπτεμβρίου του 2015 ανανέωσε τη βουλευτική της θητεία και ορκίστηκε ξανά Υφυπουργός παρά τω Πρωθυπουργώ και Κυβερνητική Εκπρόσωπος. Στον ανασχηματισμό της 5ης Νοεμβρίου 2016 ανέλαβε Υπουργός Διοικητικής Ανασυγκρότησης. Στον ανασχηματισμό της 29ης Αυγούστου του 2018 ανέλαβε το χαρτοφυλάκιο του Υπουργείου Προστασίας του Πολίτη, το οποίο διατήρησε έως τις 9 Ιουλίου 2019.

Στις εκλογές του 2019 επανεξελέγη βουλευτής Άρτας. Στις 16 Ιουλίου 2019 ορίστηκε γραμματέας της κοινοβουλευτικής ομάδας του ΣΥΡΙΖΑ.

Στις εκλογές του Μαΐου και του Ιουνίου 2023 ανανέωσε τη βουλευτική της θητεία. Στις 4 Ιουλίου 2023 εξελέγη Δ' Αντιπρόεδρος της Βουλής.

Παραπομπές
----------

1. ↑  «Βιογραφικό». *Όλγα Γεροβασίλη, Βουλευτής Άρτας, Κυβερνητική Εκπρόσωπος*. 13 Νοεμβρίου 2012. Ανακτήθηκε στις 21 Ιουνίου 2016.
2. ↑  «ΑΡΧΕΙΟ ΕΚΔΟΣΕΩΝ ΕΛΛΗΝΙΚΩΝ ΦΟΡΕΩΝ». *Γενική Γραμματεία Ισότητας και Ανθρωπίνων Δικαιωμάτων*. Ανακτήθηκε στις 23 Φεβρουαρίου 2024.
3. ↑  «Κατέθεσε ψηφοδέλτιο η Όλγα Γεροβασίλη». *www.agon.gr*. Ανακτήθηκε στις 21 Ιουνίου 2016.
4. ↑  «Κυβέρνησις ΑΛΕΞΙΟΥ Π. ΤΣΙΠΡΑ - Ιανουαρίου 2015». Αρχειοθετήθηκε από το πρωτότυπο στις 15 Μαρτίου 2016. Ανακτήθηκε στις 13 Σεπτεμβρίου 2019.
5. ↑  «Το βιογραφικό της Όλγας Γεροβασίλη». *naftemporiki.gr*. Ανακτήθηκε στις 21 Ιουνίου 2016.
6. ↑  «Κυβέρνησις ΑΛΕΞΙΟΥ Π. ΤΣΙΠΡΑ». Ανακτήθηκε στις 7 Νοεμβρίου 2016.
7. ↑  «Εκλογική Περιφέρεια Άρτας | Εθνικές εκλογές – Ιούλιος 2019». *ekloges.ypes.gr*. Ανακτήθηκε στις 13 Σεπτεμβρίου 2019.
8. ↑  «ΣΥΡΙΖΑ: Η Γεροβασίλη γραμματέας της ΚΟ, ο Χαρίτσης εκπρόσωπος Τύπου». *Έθνος*. 16 Ιουλίου 2019. Ανακτήθηκε στις 13 Σεπτεμβρίου 2019.
9. ↑  Newsroom (26 Ιουνίου 2023). «Εκλογές 2023: Ποιοι εκλέγονται βουλευτές - Η τελική λίστα». *CNN.gr*. Ανακτήθηκε στις 30 Ιουνίου 2023.
10. ↑  ertnews.gr, Συντακτική ομάδα (4 Ιουλίου 2023). «Ποιοι εκλέχτηκαν νέοι αντιπρόεδροι στη Βουλή». *ertnews.gr*. Ανακτήθηκε στις 9 Ιουλίου 2023.

Εξωτερικοί σύνδεσμοι
--------------------

* Προσωπικό blog
* Βιογραφικό στο site της Βουλής